b'\n_START_ARTICLE_\nNorbert Veber\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini tr\xc5\xbea\xc5\xa1kega \xc5\xbeelezni\xc4\x8darja, ki se je zaradi fa\xc5\xa1isti\xc4\x8dnega nasilja preselila v Maribor. Tu je kon\xc4\x8dal me\xc5\xa1\xc4\x8dansko \xc5\xa1olo in se izu\xc4\x8dil za klju\xc4\x8davni\xc4\x8darja. Vklju\xc4\x8dil se je v sindikalno gibanje in se izkazal za dobrega organizatorja delavskih stavk. Kasneje se je preselil v Ljubljano. Tu se je zaposlil v Strojni tovarni in livarni, a so ga kmalu zaradi sindikalne aktivnosti odpustili z dela. Vrnil se je v Maribor, kjer je bil leta 1937 sprejet v Komunisti\xc4\x8dno partijo Jugoslavije. Leto kasneje je od\xc5\xa1el v Banjo Luko in se zaposlil v livarni Jel\xc5\xa1in grad. Od tu je od\xc5\xa1el v tovarno \xc5\xbeelezni\xc5\xa1kih vozil in mostov v Slavonski Brod. Leta 1941 se je pridru\xc5\xbeil narodnoosvobodilni borbi. Po treh letih je od\xc5\xa1el v Zagreb kjer je v prevzel mesto organizacijskega sekretarja Centralnega komiteja Komunisti\xc4\x8dne partije Hrva\xc5\xa1ke. Leta 1944 je postal in\xc5\xa1truktor CK KPH. Po osvoboditvi je delal na \xc5\xa1tevilnih odgovornih mestih, med drugim je bil: na\xc4\x8delnik Ministrstva za trgovino in oskrbo Ljudske republike Hrva\xc5\xa1ke, pomo\xc4\x8dnik ministra za lahko industrijo Jugoslavije, pomo\xc4\x8dnik ministra za predelovalno industrijo Jugoslavije. Od oktobra 1951 je bil sekretar centralnega sveta Zveze sindikatov Jugoslavije, kasneje je bil izvoljen tudi v CK ZKJ. Leta 1958 je od\xc5\xa1el v Sisek, kjer je do smrti vodil \xc5\xbeelezarno. Prejel je ve\xc4\x8d nagrad ter civilnih in voja\xc5\xa1kih odlikovanj.'